KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2010. január 20-i ülésére)

TÁRGY: A RÁKÓCZI U 104. SZ. ALATTI, VOLT ÓVODA INGATLAN ÉRTÉKESÍTÉSE

A Képviselő-testület a 33/2001. sz. határozatával akként döntött, hogy a 2001/2002-es tanévtől a Rákóczi u. 104. sz. alatti óvodaépületben az óvodai nevelést megszünteti, ezzel egyidejűleg az ingatlant korlátozottan forgalomképes törzsvagyonból vállalkozói vagyonná minősítette, és egyetértett azzal, hogy az 5 éves időtartamra, csökkent munkaképességű személyeket foglalkoztató munkahely céljára bérbeadással kerüljön hasznosítására.

A bérbeadásra kiírt pályázat nyertese a HUMÁN Foglalkoztató Kft. lett. A Képviselő-testület a 117/2006. számú határozatával ismételten bérbeadásra jelölt ki az ingatlant, melyet nyertes pályázata alapján a továbbiakban is a HUMÁN Foglalkoztató Kft. bérelte. A bérleti szerződést a Kft. 2009. június 30-ával felmondta, tevékenységét megszüntette; azóta az épület üresen áll.

Ingatlanforgalmi szakértő a 866 m2 nagyságú ingatlan - amelyen egy 190,4 m2 nettó alapterületű főépület és kettő (41 és 31 m2 alapterületű) melléképület található - becsült forgalmi értékét 15.500.000,- Ft-ban állapította meg.

Figyelemmel arra, hogy az ingatlanra önkormányzati feladatok ellátására nincs szükség, az egyéb célra gazdaságosan nem hasznosítható, javasolom annak árverés útján történő értékesítését azzal, hogy az induló kikiáltási árat a Képviselő-testület a becsült forgalmi értékkel megegyező összegben, azaz: 15.500.000,- Ft-ban állapítsa meg.

Kiskőrös, 2010. január 5.


Domonyi László sk.


polgármester

HATÁROZAT-TERVEZET

1. A Képviselő-testület árverés útján történő elidegenítésre kijelöli az Önkormányzat vállalkozói vagyonát képező kiskőrösi 202 hrsz-ú, 866 m2 nagyságú, a természetben Rákóczi u. 104. szám alatti ingatlant.

A Képviselő-testület az induló kikiáltási árat 15.500.000,- Ft-ban állapítja meg.

2. A Képviselő-testület felhatalmazza a polgármestert az adásvételi szerződés megkötésére.

Felelős:
polgármester

Határidő:
2010. március 31.

